

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, Бања Лука, тел: 051/360-221, факс: 051/360-224**

**www.sukobinteresa-rs.org, E-mail:** [**kontakt@sukobinteresa-rs.org**](mailto:kontakt@sukobinteresa-rs.org)

Број: 02-526-С/19/20-13,О.С.

Датум: 24.11.2020. године

Наоснову члана 16. Закона о спречавању сукоба интереса у органима власти Републике Српске („Службени гласник Републике Српске“ број:73/08, 52/14), Републичка комисија за утврђивање сукоба интереса у органима власти Републике Српске, на сједници одржаној дана 24.11.2020. године донијела је:

**О Д Л У К У**

Покреће се поступак за утврђивање постојање сукоба интереса Миленка Вићановића, народног посланика у Народној скупштини Републике Српске.

**О б р а з л о ж е њ е**

Дана 09.04.2019. године Републичка комисија за утврђивање сукоба интереса у органима власти Републике Српске запримила је од стране Transparency international Bosne i Hercegovine пријаву за утврђивање сукоба интереса народног посланика у Народној скупштини Републике Српске Миленка Вићановића.

Достављеном пријавом наведено је: „Transparency international Bosne i Hercegovine је упознат са информацијама које указују на постојање околности сукоба интереса у смислу члана 5. Закона о спречавању сукоба интереса у органима власти Републике Српске. Конкретно, г-дин Миленко Вићановић, који је посланик у Народној скупштини Републике Српске истовремено обавља функцију директора јавног предузећа Јавног предузећа АД “Комуналац“ Бијељина.(наводи из пријаве)“

Дана 18.04.2019. године Комисија је донијела Закључак број 02-526-С/19-1, О.С којим одбацује иницијативу Transparency international Bosne i Hercegovine за утврђивање сукоба интерса народног посланика у Народној скупштини Републике Српске, Миленка Вићановића, као неосновану. Комисија у Закључку наводи да је Transparency international Bosne i Hercegovine у иницијативи дао криво тумачење члана 5. Закона о спречавању сукоба интереса у органима власти Републике Српске наводећи да сaмо одборници могу бити директори јавних предузећа, што је чланом 5. управо забрањено.

У Закључку се даље наводи да је суштина примјене члана 5. у досадашњој пракси постојања Комисије, на који се никада није жалио Transparency international Bosne i Hercegovine да функционери на локалном нивоу не могу бити директори локалних јавних предузећа, јер формално-правно имају утицај и могу повриједити члан 2., а функционери на републичком нивоу не могу бити директори јавних предузећа на републичком нивоу из истог разлога.

Комисија у Закључку даље наводи да Transparency international Bosne i Hercegovine подношењем пријаве против Миленка Вићановића, који је посланик у Народној скупштини Републике Српске, а обавља и функцију директора јавног предузећа на локалном нивоу, апсолутно не представља сукоб интереса, те Комисија против истог није могла ни водити поступак.

Благовремено, у законом предвиђеном року Transparency international Bosne i Hercegovine изјавио је жалбу против Закључка Републичке комисије за утврђивање сукоба интереса у органима власти Републике Српске број. 02-526-С/19-1, О.С. од 18.04.2019. године. Жалилац је мишљења да је Комисија у Закључку поступила супротно члану 5. Закона о општем управном поступку Републике Српске, те члану 15. Закона о спречавању сукоба интереса у органима власти Републике Српске.

Рјешењем Комисије за жалбе Републике Српске, број 01-59-4/19 од 05.06.2019. године, одбачена је жалба јер како наводе подносилац жалбе нема статус странке, већ је исти само иницијатор поступка, тако да не може ни улагати правне лијекове, конкретно жалбу, на ожалбени Закључак Републичке комисије за утврђивање сукоба интереса у органима власти Републике Српске.

Transparency international Bosne i Hercegovine је изјавио Тужбу на Рјешење Комисије за жалбе број: 01-59-4719 од 05.06.2019. године. У тужби наводи да тужилац сматра да тужени није правилно примјенио одредбе Закона о спречавању сукоба интереса у органима власти Републике Српске и Закона о општем управном поступку Републике Српске, те неправилно утврдио чињенично стање, извео погрешан закључак и донио незакониту одлуку.

Поступајући по Тужби Окружни суд у Бањојлуци је донио пресуду број: 11 0 U 025054 19 U дана 06.10.2020. године да се тужба уважава и оспорени акт поништава. У образложењу пресуде се наводи да тужилац као подносилац иницијативе није странка у поступку утврђивања сукоба интереса, али да у овом случају такав поступак није ни покренут у смислу члана 16. Став 1. Закона, да исти поступак није спроведен, нити је донесена одлука о утврђивању сукоба интереса, већ је иницијатива тужиоца одбачена Закључком, због чега тужилац којег таква одлука директно погађа има право на подношење жалбе против истог.

Комисија за жалбе је следећи ставове окружног суда и уважавајући правно схватање и примједбе суда у погледу поступка, размотрила све чињенице и наводе истакнуте у Закључку и одлучила да Рјешењем број 01-60-10/20 од дана 16.11.2020. године поништи Закључак Републичке Комисије и предмет врати првостепеном органу на поновни поступак.

У поновном поступку Комисија за жалбе затражила је од Комисије следеће:

* да поступи у складу са чланом 16. Закона и донесе Одлуку о покретању поступка за утврђивање сукоба интереса,
* да затражи изјашњење Вићановић Миленка по наведеној иницијативи,
* да од надлежног органа прибави доказ у којем облику је регистрован пословни субјекат АД „Комуналац“ Бијељина, односно да утврди да ли се ради о привредном друштву или јавном предузећу сходно Закону о привредним друштвима Републике Српске.
* да утврди да ли Вићановић Миленко обавља функцију директора АД „Комуналац“ Бијељина,
* те да утврди да ли се Вићановић Миленко по основу неспојивости функција налази у сукобу интереса.

Сходно горе наведеном, Комисија доноси Одлуку о покретању поступка за утврђивање постојања сукоба интереса Миленка Вићановића, народног посланика у Народној скупштини Републике Српске.

**Против Одлуке о покретању поступка за утврђивање постојања сукоба интереса се не може изјавити нити жалба нити тужба, што је потврђено и судском пресудом Окружног суда у Бањој Луци број 11 0 U 004967 10 U од дана 12.01.2012. године у предмету господина Обрена Петровића.**

У наведеној пресуди се наводи: „ У конкретном случају одлуком првостепене комисије ништа није окончано већ је покренут поступак утврђивања постојања односно непостојања сукоба интереса у том предмету, а како је то у надлежности ове комисије то је покренута иницијатива на поступак пред комисијом за коју није предвиђена могућност жалбе. На основу иницијативе, било комисије било физичких или правних лица, покреће се поступак за утврђивање сукоба интереса. Том одлуком се не утврђује да ли се одређено лице налази у сукобу или не, па тек након проведеног поступка када се донесе одлука о постојању или непостојању сукоба интереса у сваком конкретном предмету, сходно одредби члана 17. Закона о спречавању сукоба интереса у органима власти Републике Српске може се изјавити жалба. Нису основани наводи тужиоца, јер ако би се жалбом могла побијати одлука првостепене Комисије, којом се уопште покреће поступак за утврђивање сукоба интереса, а евентуалном одлуком Комисије за жалбе којом се таква жалба усваја , могло би се спријечити да првостепена комисија уопште расправља да ли се неко лице налази у сукобу интереса, што би било у супротности са законом који регулише ову област, те предлаже да се тужба одбије као неоснована.“(завршен цитат)

У складу са донесеном пресудом Комисија поступа по истој.

Сходно наведеном ова Одлука је коначна и против ње се не може изјавити жалба нити покренути управни спор.

Прилог: Пресуда Окружног суда у Бањој Луци, број: 11 0 U 004967 10 U од дана 12.01.2012. године

ПРЕДСЈЕДНИЦА КОМИСИЈЕ

Обренка Слијепчевић

Доставити:

1. Народна скупштина Републике Српске, н/р посланика Миленка Вићановића, Трг јасеновачких жртава 2, 78 000 Бања Лука,
2. У спис предмета
3. а/а