

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, Бања Лука, тел: 051/360-221, факс: 051/360-224**

**www.sukobinteresa-rs.org, E-mail:** [**kontakt@sukobinteresa-rs.org**](mailto:kontakt@sukobinteresa-rs.org)

Број: 02-630-С/20-1, О.С.

Датум: 24.11.2020. године

**СЛАВКО ДУЊИЋ**

**Предмет:** Мишљење, доставља се

Републичка комисија за утврђивање сукоба интереса у органима власти Републике Српске (у даљем тексту: Комисија) је 19.11.2020. године запримила захтјев за давање мишљења од стране Славка Дуњића из Градишке, а који се обратио Комисији ради добијања мишљења у вези са питањем да ли је према Закону о спречавању сукоба интереса у органима власти Републике Српске („Службени гласник Републике Српске“, бр. 73/08 и 52/14) сукоб интереса: 1) бити одборник у скупштини локалне самоуправе и 2) бити делагат у Вијећу народа Републике Српске.

Сходно наведеном, Републичка комисија за утврђивање сукоба интереса у органима власти Републике Српске, даје следеће мишљење:

У члану 1. Закона о спречавању сукоба интереса у органима власти Републике Српске („Службени гласник Републике Српске“, бр. 73/08 и 52/14) прописано је да се овим законом уређују посебне обавезе изабраних представника, носилаца извршних функција и савјетника у органима власти Републике Српске и јединица локалне самоуправе у обављању јавне функције, а у циљу спречавања сукоба интереса.

У члану 4. Закона о спречавању сукоба интереса у органима власти Републике Српске наведена су лица на који се исти односи, а посебно је наглашено да се „изабраним представницима“ сматрају: народни посланици у Народној скупштини РС, делегати у Вијећу народа РС и одборници у скупштинама јединица локалне самоуправе.

У члану 9. Закона о спречавању сукоба интереса у органима власти Републике Српске, прописано је које су то забрањене активности које се односе и на изабране представнике (привилеговање функције у вези са чланом 2. Закона о спречавању сукоба интереса у органима власти Републике Српске).

У члану 15. Закона о спречавању сукоба интереса у органима власти Републике Српске прописане су надлежности Комисије, а које су, између осталих, и да дјелује на основу овог закона како би осигурала одговорност и вјеродостојност изабраних представника, носилаца извршних функција и савјетника водећи рачуна o заштити интегритета функције, а не лица које врши ту функцију, као и да доноси одлуке о томе да ли неко дјеловање или пропуст дјеловања представња кршење овог закона.

Сходно томе, Закон о спречавању сукоба интереса у органима власти Републике Српске се не односи на неспојивост функција које су предмет овог упита, те према томе није у надлежности Комисије да рјешава по том питању. Према наведеном закону овакав вид евентуалног сукоба или не, апсолутно није третиран.

Комисија овим путем наводи члан 71. Устава Републике Српске који представља правни основ и институционални оквир за формирање Вијећа народа Републике Српске, а посебно на одредбу у ставу 6. која гласи: „**Ни један посланик у Народној скупштини/општинској скупштини не може вршити функцију делегата у Вијећу народа**“.

**Сходно овој забрани и примјеном Устава као највишег акта, одборник у скупштини општине/града и делегат у Вијећу народа Републике Српске су неспојиве функције**.

ПРЕДСЈЕДНИЦА КОМИСИЈЕ

Обренка Слијепчевић

Доставити:

1. Славко Дуњић
2. У спис предмета
3. а/а