

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, БањаЛука, тел: 051/360-221, факс: 051/360-224**

**www.sukobinteresa-rs.org, E-mail: kontakt@sukobinteresa-rs.org**

Број: 02-629-С/20-1, О.С.

Датум: 24.11.2020.године

**ПРЕДРАГ МИЛЕКИЋ**

**ПРЕДМЕТ: Мишљење, доставља се.-**

Предраг Милекић, обратио се Републичкој комисији за утврђивање сукоба интереса у органима власти Републике Српске, путем мејла дана 18.11.2020. године, ради добијања одговора да ли су одборници, а који су тренутно и државни службеници у сукобу интереса.

У вези упита Предрага Милекића, Републичка комисија за утврђивање сукоба интереса у органима власти Републике Српске, у складу са чланом 16. Закона о спречавању сукоба интереса у органима власти Републике Српске („Службени гласник Републике Српске“, број: 73/08 и 52/14) на сједници одржаној 24.11.2020. године дала је сљедеће:

**М И Ш Љ Е Њ Е**

Законом о државним службеницима („Службени гласник Републике Српске“, бр. 118/08, 117/11, 37/12 и 57/16) у члану 23. став 1. прописано је, цит: „

1. Државни службеник не смије обављати дужности, активности или бити на положају који доводи до сукоба интереса са његовим службеним дужностима, а нарочито:

а) бити оснивач или члан органа политичке странке у току трајања својства државног службеника или

б) бити члан управног одбора, надзорног одбора или другог органа управљања правног лица, изузев ако га именује Влада или други републички орган управе или Народна скупштина према посебном пропису,

**в) обављати функцију одборника или посланика, нити извршну функцију у органима власти Републике и јединица локалне самоуправе**“. (завршен цитат)

Сходно наведеном, у конкретном случају **постоји неспојивост**, уколико лице истовремено обавља функцију одборника и има статус државног службеника.

Упозоравамо и на члан 1.8 Изборног закона Босне и Херцеговине став 4. који гласи: „Једно лице може обављати највише једну непосредно изабрану јавну дужност или највише једну непосредно и једну посредно изабрану дужност, осим ако овим Законом није другачије регулисано. Неспојиво је истовремено вршење ових функција са вршењем функција у извршним органима власти, осим у периоду док се не конституишу извршни органи власти изабрани на редовним изборима у истом изборном циклусу. Такође је неспојиво истовремено вршење више од једне функције у извршним органима власти “ (завршен цитат), а у вези са ставом 6. истог члана у којем је наведено шта се подразумијева под извршном функцијом. За спровођење наведеног закона је надлежна Централна изборна комисија Босне и Херцеговине.

Због учесталих питања везаних за наведене неспојивости, Комисија ће донијети обавјештење које ће се налазити на званичном сајту Комисије.

ПРЕДСЈЕДНИЦА КОМИСИЈЕ

Oбренка Слијепчевић

Доставити:

1.Предраг Милекић

2 .У спис предмета

3.а/а